Affairs: Só lyk die 4 tipe mans wat verneuk | SARIE
FOTO Unsplash / Ben White
Die een ná die ander buite-egtelike verhouding is deesdae in die nuus. Ná 'n tragiese brand buite Wellington word daar daagliks berig oor 'n gerugte affair tussen die oorlede vrou en 'n plaaslike skoolhoof. Sosiale media het verlede week behoorlik gegons nadat Jay Z sy ontrouheid teenoor Beyonce erken het.
Waarom het mans en vrouens affairs? Is daar rolspelers of tipes wat mens kan identifiseer? In 'n nuwe boek, The Affair, vertel skrywers Sue Hickey en Philippa Sklaar watter mans rondloop – en watter vroue vir hulle val. Hulle onderskei vier soorte egbrekers: die narsis, romans-verslaafde, opportunis en seksuele roofdier.
Vroue is ook seksuele roofdiere. Sy voel gereeld aangetrokke tot mans wat nie beskikbaar is nie. Of skynbaar gelukkig is saam met 'n ander vrou wat sy as haar mindere beskou.
Hý gebruik geld as aas, sý haar vaardigheid in die bed. Ander vroue sien deur haar en hou nie van haar nie. Sy glo hulle is bloot jaloers op haar. Die manlike roofdier het min of geen respek vir vroue nie, wat hy as opportuniste sien. Terwyl hý eintlik die opportunis is.
Hy hunker aanmekaar na nuwe dinge. Is die verhouding verby die wittebroodfase, raak hy ontgogel. Sy verveeldheid word jou fout, 'n refleksie van jou ontoereikendheid. Eers kon jy nie 'n voet verkeerd sit nie, nou kan jy niks reg doen nie. Hy verneuk jou en verkwalik jóú daarvoor. Dis jou skuld dat sy behoeftes nie bevredig word nie. Nou buig jy agteroor om weer die betowering van daardie eerste dae te herskep. Jy wil nie loop nie, want wat as hy die volgende vrou op die hande dra, soos eers vir jou?
Sy liefde, die pyn van verlange is allesverterend. Elke oomblik weg van jou is 'n foltering. Dalk glo hy die ongeoorloofde verhouding is onskuldig omdat hy nie seks met die objek van sy begeerte het nie, Dis mos 'n spirituele verbintenis, 'n sielsgenoot. 'n Totale vreemdeling verstaan hom heeltemal!
Hy kan homself as martelaar sien wat ware liefde opoffer. Hy voel gegrief deur sy vrou en kinders wat nie begrip het vir die omvang van sy opoffering nie, nie erkenning gee aan wat dit hom kos nie. Hy (of sy) is gedoem tot 'n lewe van sikliese teleurstellings. Die werklikheid gaan onvermydelik sy droomlewe binnedring en die gevolg is diep wanhoop omdat die liefde hom (weer eens) versaak het.